༄༅། །དགེ་སྦྱོོོང་གི་ཆོས་བཞི་བསྒྲུབ་པའི་དམ་
བཅའ་སྨོན་ལམ་དུ་བྱ་བ།
ན་མཿ སརྦ་བུདྡྷ་བོ་དྷི་སཏྭ་ཡ། ཐར་པའི་ལམ་སྟོན་རྩ་བརྒྱུད་བླ་མ་དང་༑༑སྐྱབས་གནས་བསླུ་མེད་རིན་ཆེན་དཀོན་མཆོག་གསུམ། །ཡེ་ཤེས་སྤྱན་ལྡན་ཆོས་སྐྱོང་སྲུང་མ་ལ། །གུས་པས་ཕྱག་འཚལ་བརྩེ་བས་བ སྐྱང་དུ་གསོལ། །མཐོ་དམན་བར་མའི་སྐྱེ་བོ་གཞན་དག་གིས། །བདག་གི་འབྱོར་དང་དགེ་ལ་ཕྲག་དོག་ཅིང་། ། རྣམ་པ་ཀུན་ཏུ་ཞི་ཞིང་སྨོད་ན་ཡང་། །དེ་ལ་བདག་གིས་ཕན་སེམས་བསྐྱེད་པར་ཤོག །བདག་གིས་ཉེས་སམ་མ་ཉེས་ན་ཡང་རུང་། །འགའ་ཞིག་བདག་གི་སྐྱོན་མཚང་འདྲུ་བྱེད་ན། །དེ་ཡི་ཉེས་པ་ནམ་ཡང་མི་གླེང་ཞིང་། །ཡོན་ཏན་ཆ་རྣམས་བདག་གིས་སྒྲོག་པར་ཤོག ། འགའ་ཞིག་འཁོར་དང་ཁྱིམ་ལ་འཕྲེང་དབང་གིས། ། བདག་ལ་རྟག་ཏུ་ཁྲོ་ཞིང་འཁྲུག་བྱེད་ཀྱང་། །དེ་ལ་དགེ་བའི་བཤེས་སུ་ལྟར་བྱེད་ཅིང་། །དགའ་བའི་འཛུམ་མདངས་རྟག་ཏུ་གསལ་བར་ཤོག །འགའ་ཞིག་རྩུབ་པའི་དཔུང་དང་མཚོན་བཤམས་ཏེ། །བདག་གམ་བདག་གི་མཛའ་བཤེེས་གཞན་དག་ལ༑༑ཉོན་མོངས་དབང་གིས་ཅིག་ཅར་བརྡེག་ན་ཡང་། །དེ་དག་ལས་ཀྱི་འབྲས་བུར་བསྒོམ་པར་ཤོག །འཁྲུལ་ཟད་བླ་མ་རྣམས་ཀྱི་ཐུགས་རྗེ་དང་༑༑རྒྱལ་དང་རྒྱལ་སྲས་རྣམས་ཀྱི་བྱིན་རླབས་དང་། །ཆོས་ཉིད་འགྱུར་བ་མེད་པའི་ནུས་མཐུ་ཡིས། །དམ་བཅའ་རྣམ་བཞི་རྒྱུན་དུ་དྲན་པར་ཤོག ། སྐྱེས་ཆེན་དམ་པ་རྣམས་ཀྱིས་མགྲིན་གཅིག་ཏུ། །ཅིར་སྣང་དགེ་བའི་བཤེས་སུ་ངོ་སྤྲད་ཀྱང་། །རང་བློོ་ཆགས་སྡང་དུག་ཆུས་མྱོས་མཐོང་ནས། །དྲན་ཤེས་བདུད་རྩི་བསྟེན་ཕྱིར་མྱུར་དུ་བྲིས། །ཁྱི་ལོ་ཟླ་བ་དགུ་པའི་ཉེར་དྲུག་གི་ཉིན་དགེ་སློང་དཀོན་མཆོག་ལྷུན་གྲུབ་ཀྱིས་དགེ་སྦྱོར་གྱི་བསྐུལ་མར་བྱས་པའོ༑༑༑༑དགེའོ། །